**Jau šį ketvirtadienį Vilniuje – garsusis Hamburgo simfoninis orkestras**

**Spalio 24 d. išskirtiniam pasirodymui į Lietuvą atvyksta Europos ir pasaulio orkestrų elitui priklausantis Hamburgo simfoninis orkestras, kuriam diriguos jo meno vadovas, vienas žymiausių šių laikų dirigentų Sylvain Cambreling. Šis orkestro pasirodymas – ne koncertinio turo ar tarptautinių gastrolių dalis, o ypatingas vienetinis koncertas, kuriam orkestras specialiai atskrenda į Vilnių. Beveik septynis dešimtmečius gyvuojantis Hamburgo simfoninis orkestras spalio 24-ąją ruošiasi Vilnių paversti viena iš Europos muzikinių sostinių. Naujoje LVSO koncertų salėje rengiamas koncertas unikalus dar ir tuo, jog kartu su orkestru skambins pasaulinio garso pianistas Pierre-Laurent Aimard – antroje dalyje prancūzų fortepijono virtuozas su Hamburgo simfoniniu orkestru atliks XX a. muzikos grando Bélos Bartóko Koncertą fortepijonui ir orkestrui Nr. 2 – vieną virtuoziškiausių fortepijoninių opusų muzikos istorijoje.**

Koncertą rengiantį dirigentą Sylvainą Cambrelingą galima drąsiai vadinti šių dienų dirigavimo legenda. Karjerą pradėjęs 1974 m., kai tarptautiniame dirigentų konkurse Bezansone tapo laureatu diriguodamas Hectoro Berliozo „Fantastinę simfoniją“, Cambrelingas jau 50 metų yra atsidavęs simfoninei muzikai, operai ir šiuolaikinei kūrybai. 1976 m. garsusis prancūzų kompozitorius ir dirigentas Pierre’as Boulezas paskyrė tuomet dar pradedantį karjerą Cambrelingą nuolatiniu kviestiniu žymaus šiuolaikinės muzikos ansamblio „Ensemble Intercontemporain“ dirigentu. 1978 m. Cambrelingas debiutavo Nacionalinėje Paryžiaus operoje Jacques’o Offenbacho „Hofmano pasakų“ pastatymu. Vėliau svečio teisėmis dirigentas dirbo žymiausiuose pasaulio operos teatruose: Niujorko „Metropolitan Opera“, Milano „La Scala“, Anglijos nacionalinėje operoje, Vienos valstybinėje operoje, Čikagos Lyrinėje operoje. Cambrelingas buvo Frankfurto operos teatro meno vadovas ir generalinis muzikos vadovas, Štutgarto valstybinės operos generalinis muzikos vadovas, Pietvakarių Vokietijos radijo simfoninio orkestro Baden Badene, Freiburgo ir „Yomiuri Nippon“ simfoninio orkestro Tokijuje vyriausiasis dirigentas. Nuo 2018 m. Cambrelingas yra Hamburgo simfoninio orkestro vyriausiasis dirigentas, šias pareigas eis iki 2028 m.

Cambrelingas koncertavo su Vienos filharmonijos, Berlyno filharmonijos, Klivlendo simfoniniu, Los Andželo filharmonijos, San Francisko simfoniniu, Monrealio simfoniniu orkestrais, dalyvavo garsiausiuose muzikos festivaliuose. Jo interpretacijos – tiek simfoninės muzikos, tiek operos – pasižymi aiškumu, tikslumu, klausytojų nepalieka abejingų. Dirigento repertuaras aprėpia muziką nuo barokinių Claudio Monteverdi iki šių dienų opusų. Giliai išmanydamas muzikinę struktūrą, Cambrelingas stebina ir įkvepia – ypač tai atsiskleidžia jo sumanytose spalvingose ir išradingose programose.

1957 m. įkurtas Hamburgo simfoninis orkestras yra laukiamas visose svarbiausiose Europos ir pasaulio koncertų salėse. Dabartinę orkestro meninę kryptį lemia jo vyriausiojo dirigento Sylvaino Cambrelingo kūrybiniai sumanymai. Tarp gausybės dirigento įrašų – Ludwigo van Beethoveno, Hectoro Berliozo, Antono Brucknerio, Antonino Dvořáko, Carlo Orffo ir kitų klasikos autorių ryškiausi simfoniniai kūriniai. Hamburgo simfoniniam orkestrui Cambrelingas perduoda savo didžiulę klasikinės ir šiuolaikinės muzikos interpretavimo patirtį, o orkestro koncertai nuolat sulaukia pačių aukščiausių įvertinimų.

**Išskirtinis muzikinis įvykis – Hamburgo simfoninio orkestro ir įžymaus šių dienų dirigento Sylvaino Cambrelingo bei fortepijono garsenybės Pierre-Laurent Aimard koncertas Vilniuje – spalio 24 d. naujoje LVSO koncertų salėje. Bilietus platina „Bilietai.lt“. Festivalį finansuoja Lietuvos kultūros taryba, Vilniaus miesto savivaldybė.**